কুণালকে তৃতীয় সমন পাঠাল মুম্বই পুলিশ, এবার কী হবে?

ওয়েব ডেস্ক: মহারাষ্ট্রের উপমুখ্যমন্ত্রী একনাথ শিন্ডেকে (Eknath Shinde) কটাক্ষ করে এখনও রেহাই পাননি কৌতুকশিল্পী কুণাল কামরা (Kunal Kamra)। নিরাপত্তা ইস্যু দেখিয়ে পর পর দু’বার পুলিশি সমন এড়িয়েছেন তিনি। কিন্তু এবার তাঁর বিরুদ্ধে আরও কড়া পদক্ষেপ নিল মুম্বই পুলিশ (Mumbai Police)। সূত্রের খবর, মঙ্গলবার কুণালকে তৃতীয়বার সমন (Summon) পাঠানো হয়েছে। পাশাপাশি, তাঁকে অবিলম্বে থানায় হাজিরাও দিতে বলা হয়েছে বলে খবর।

উল্লেখ্য, এর আগে দু’বার সমন পাঠানো হলেও কুণাল হাজিরা দেননি। তিনি জানিয়েছিলেন, তাঁর প্রাণনাশের আশঙ্কা রয়েছে এবং তিনি ৩ এপ্রিল পর্যন্ত সময় চান। কিন্তু পুলিশ তাঁর সেই অনুরোধ রাখেনি। সোমবার পুলিশের একটি দল তাঁর বাড়িতে পৌঁছে যায়। পরদিনই আবারও তাঁকে সমন পাঠিয়ে জানানো হয়, এবার আর কোনও ছাড় দেওয়া হবে না। অর্থাৎ, এবার যেকোনওভাবে থানায় হাজিরা দিতেই হবে শিল্পীকে।

আরও পড়ুন: মোদির পর কি তিনিই প্রধানমন্ত্রী? জানিয়ে দিলেন যোগী আদিত্যনাথ

সম্প্রতি এক কৌতুকানুষ্ঠানে কুণাল কামরা একনাথ শিন্ডের নাম না নিয়েই তাঁকে ‘গদ্দার’ বলে কটাক্ষ করেন। পাশাপাশি, জনপ্রিয় একটি হিন্দি গানের সঙ্গে শিন্ডের অঙ্গভঙ্গিও নকল করেন তিনি। এছাড়াও, কেন্দ্র সরকারকে ‘তানাশাহি’ বলে কটাক্ষ করায় বিতর্ক আরও বৃদ্ধি পায়। এরপরেই শিবসেনার শিন্ডে গোষ্ঠীর বিধায়কদের অভিযোগের ভিত্তিতে কুণালের বিরুদ্ধে মানহানির মামলা দায়ের করে মুম্বই পুলিশ।

আর কুণালের কৌতুকের সেই ভিডিও প্রকাশ্যে আসতেই শিন্ডে শিবসেনার কর্মীরা অনুষ্ঠানস্থলে প্রবেশ করে ভাঙচুর চালায়। একইসঙ্গে মহারাষ্ট্রের উপমুখ্যমন্ত্রী দেবেন্দ্র ফডণবিশ দাবি করেন, কুণালের অবিলম্বে ক্ষমা চাওয়া উচিত। এরই মধ্যে কুণাল আবার মাদ্রাজ হাই কোর্ট থেকে ৭ এপ্রিল পর্যন্ত শর্তসাপেক্ষে আগাম জামিন পেয়েছেন। তবে মুম্বই পুলিশ এবার আর কোনো ছাড় দিতে নারাজ।